《寄蔡子因》
宋代·释德洪

平生阅诗如阅马，自怜双眼如支遁。子因句法马群空，爽气横秋太神骏。

上苑花光缠肺肠，西湖霜晓磨风韵。较君年少翰墨场，贾生仲舒觉寒窘。

醉中逃禅亦不恶，况复机锋类庞蕴。奉身一饭聊自珍，富贵功名苦寻趁。

凤巢定生五色雏，文章从来论种性。嗟余索寞卧空山，多生垢习消磨尽。

但馀欲识天下英，毙蛇脊尾犹一振。岁月去人江浪翻，何时仰此摩天峻。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。